Συμπεράσματα του Συμβουλίου

της 18ης Νοεμβρίου 1999

για την καταπολέμηση της κατανάλωσης καπνού

(2000/C 86/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΤΟΝΙΖΟΝΤΑΣ ότι το άρθρο 152 της συνθήκης ορίζει ότι κατά τον καθορισμό και την εφαρμογή όλων των κοινοτικών πολιτικών και δραστηριοτήτων πρέπει να εξασφαλίζεται υψηλό επίπεδο προστασίας της υγείας, και ότι, κατά συνέπεια, οι κίνδυνοι για την υγεία θα πρέπει να λαμβάνονται υπόψη σε όλες τις περιπτώσεις που έχουν σχέση με τον καπνό, περιλαμβανομένων των αποφάσεων που λαμβάνονται στους τομείς της εσωτερικής αγοράς, της φορολογίας και της γεωργίας,

2. ΥΠΕΝΘΥΜΙΖΟΝΤΑΣ το ψήφισμα του Συμβουλίου, της 26ης Νοεμβρίου 1996, για μείωση του καπνίσματος στην Ευρωπαϊκή Κοινότητα(1), το οποίο ανασκοπεί τις δράσεις που έχουν αναληφθεί σε αυτόν τον τομέα και ορίζει κατευθυντήριες γραμμές για τις μελλοντικές δράσεις,

3. ΥΠΕΝΘΥΜΙΖΟΝΤΑΣ, εκτός από την οδηγία για την τηλεόραση χωρίς σύνορα και τις οδηγίες περί επισήμανσης και περιεκτικότητας σε πίσσα, την έκδοση της οδηγίας 98/43/ΕΚ του Ευρωπαϊκού Κοινοβουλίου και του Συμβουλίου, της 6ης Ιουλίου 1998 για την προσέγγιση των νομοθετικών, κανονιστικών και διοικητικών διατάξεων των κρατών μελών, όσον αφορά τη διαφήμιση και τη χορηγία υπέρ των προϊόντων καπνού(2),

4. ΥΠΕΝΘΥΜΙΖΟΝΤΑΣ τον κανονισμό (ΕΟΚ) αριθ. 2075/92 του Συμβουλίου, της 30ής Ιουνίου 1992, για την κοινή οργάνωση αγοράς του ακατέργαστου καπνού(3), ο οποίος δημιουργεί ένα κοινοτικό ταμείο καπνού και τον κανονισμό (ΕΟΚ) αριθ. 2427/93 της Επιτροπής, της 1ης Σεπτεμβρίου 1993, για τους κανόνες εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά το κοινοτικό ταμείο έρευνας και ενημέρωσης στον τομέα του καπνού(4),

5. ΛΑΜΒΑΝΟΝΤΑΣ ΥΠΟΨΗ την ανακοίνωση της Επιτροπής της 18ης Δεκεμβρίου 1996 σχετικά με τον παρόντα και τον προτεινόμενο ρόλο της Κοινότητας στην καταπολέμηση της κατανάλωσης καπνού,

6. ΣΗΜΕΙΩΝΕΙ την έκθεση της Επιτροπής, της 8ης Σεπτεμβρίου 1999, σχετικά με την πρόοδο που επετεύχθη ως προς την προστασία της δημόσιας υγείας από τις επιβλαβείς συνέπειες της κατανάλωσης καπνού,

7. ΣΗΜΕΙΩΝΕΙ την επερχόμενη πρόταση της Επιτροπής για την ενίσχυση και συμπλήρωση των υφισταμένων διατάξεων των οδηγιών που αφορούν την επισήμανση και το περιεχόμενο των προϊόντων καπνού,

8. ΣΗΜΕΙΩΝΕΙ ότι παραμένουν σημαντικές διαφορές μεταξύ των πολιτικών ελέγχου του καπνού, που ασκούν τα κράτη μέλη,

9. ΦΡΟΝΕΙ ότι η καταπολέμηση της κατανάλωσης καπνού θα πρέπει να αποτελέσει μία από τις προτεραιότητες των πολιτικών και δραστηριοτήτων της Κοινότητας και των κρατών μελών,

10. ΤΟΝΙΖΕΙ ότι είναι σημαντικό να συγκεντρωθούν οι προσπάθειες στις δράσεις που αναπτύσσονται στους τομείς προτεραιότητας που προσδιορίζει η έκθεση της Επιτροπής, δηλαδή την πρόληψη του καπνίσματος, τη βοήθεια προς τους καπνιστές που θέλουν να κόψουν το κάπνισμα, και την προστασία από το παθητικό κάπνισμα, και ότι, στο πλαίσιο των δράσεων αυτών, οι νέοι και οι γυναίκες πρέπει να αποτελέσουν αντικείμενο ιδιαίτερης προτεραιότητας,

11. ΥΠΟΡΑΜΜΙΖΕΙ ότι απαιτείται μια συνολική στρατηγική που θα απαρτίζεται από τα ακόλουθα στοιχεία:

- ένα αποτελεσματικό σύστημα παρακολούθησης της κατανάλωσης καπνού, των καπνικών πολιτικών και των επιπτώσεών τους σε όλη την Κοινότητα, καθώς και της εφαρμογής της κοινοτικής νομοθεσίας,

- ένα συντονισμένο φάσμα κοινοτικών πράξεων και δραστηριοτήτων σε όλους τους σχετικούς τομείς,

- την ενίσχυση της συνεργασίας μεταξύ κρατών μελών, και

- τη διεθνή συνεργασία, ιδίως με την Παγκόσμια Οργάνωση Υγείας.

12. ΤΟΝΙΖΕΙ ιδιαίτερα, σε αυτά τα πλαίσια, την σημασία που έχει η προγραμματιζόμενη σύμβαση πλαίσιο για τον έλεγχο του καπνού, η προετοιμασία της οποίας άρχισε με ομοφωνία της 52ας συνόδου (1999) της Παγκόσμιας Οργάνωσης Υγείας,

13. ΠΡΟΤΡΕΠΕΙ τα κράτη μέλη να υποστηρίξουν ενεργώς με τα μέτρα τους αυτή τη συνολική στρατηγική και να ενημερώνουν πλήρως την Επιτροπή κατά τακτικά διαστήματα,

14. ΚΑΛΕΙ την Επιτροπή, ως συμβολή στη συνολική στρατηγική:

- να προτείνει μια σύσταση του Συμβουλίου που θα αποσκοπεί στην προστασία από το παθητικό κάπνισμα σε δημόσιους χώρους και στους χώρους εργασίας,

- να εντάξει δραστηριότητες για την μείωση της κατανάλωσης καπνού στο μελλοντικό πρόγραμμα δράσης για την δημόσια υγεία, λαμβανομένων υπόψη των αποτελεσμάτων των ενδιαμέσων εκτιμήσεων,

- να διευκολύνει την ανταλλαγή πληροφορίων μεταξύ των κρατών μελών σχετικά με τις άριστες πρακτικές και εμπειρίες που αποκτούνται όσον αφορά τη μείωση της κατανάλωσης προϊόντων καπνού,

- να εξασφαλίσει ότι τα κεφάλαια για τις δραστηριότητες πρόληψης του καπνίσματος από το Ταμείο Καπνού της Κοινότητας χρησιμοποιούνται αποτελεσματικά, σε συντονισμό με τις εθνικές αρχές τις αρμόδιες για ζητήματα υγείας,

- να εξετάσει τη δυνατότητα πρωτοβουλιών για την προστασία των ανηλίκων, περιλαμβανομένων κανόνων για τις προϋποθέσεις πώλησης, τις πωλήσεις δια ηλεκτρονικών μέσων (του Διαδικτύου) και από αυτόματους πωλητές,

- να ενισχύσει την συνεργασία μεταξύ των πολιτικών που ασκούνται για τον καπνό και γαι άλλους τομείς, όπως την εσωτερική αγορά και την γεωργία, με σκοπό την εξασφάλιση υψηλού επιπέδου υγειονομικής προστασίας στους τομείς αυτούς,

- να εξετάσει μέτρα φορολογίας του καπνού, τα οποία θα αποσκοπούν στην αποτελεσματική μείωση της κατανάλωσης καπνού και στην αποτροπή της απάτης και του λαθρεμπορίου,

- να προωθήσει την δράση ελέγχου του καπνού, στα πλαίσια της συνεργασίας με τις υποψήφιες χώρες,

- να εξετάσει τις υπάρχουσες δυνατότητες να περιληφθούν μέτρα ελέγχου του καπνού στα πλαίσια του νέου διατλαντικού θεματολογίου, καθώς και της συνεργασίας για θέματα υγείας με τον Καναδά,

15. ΚΑΛΕΙ την Επιτροπή να παρακολουθεί δραστήρια τις εξελίξεις αυτού του τομέα και να εισηγείται νέα μέτρα, όταν χρειασθούν, και να υποβάλλει έκθεση ανά διετία για τις εργασίες και για την σημειωθείσα πρόοδο.

(1) ΕΕ C 374 της 11.12.1996, σ. 4.

(2) ΕΕ L 213 της 30.7.1998, σ. 9.

(3) ΕΕ L 215 της 30.7.1992, σ. 70· κανονισμός όπως τροποποιήθηκε τελευταία από τον κανονισμό (ΕΚ) αριθ. 660/1999 (ΕΕ L 83 της 27.3.1999, σ. 10).

(4) ΕΕ L 223 της 2.9.1993, σ. 3· κανονισμός όπως τροποποιήθηκε τελευταία από τον κανονισμό (ΕΚ) αριθ. 1620/1995 (ΕΕ L 154 της 5.7.1995, σ. 12).